Szentes Róbert

Kibontakozás és kiteljesedés

Szentes Róbert

Kibontakozás

és

kiteljesedés

Gyakorlati útmutató a létezés új szintjéhez
és egy Új Emberiség megjelenéséhez

Budapest, 2025

A mű eredeti címe: Emerge and Thrive

An essential guide for a new level of existence and The Emergence of a New Humanity

© Robert Szentes, 2012–2024

© Bioenergetic Kiadó, 2025

Kiadja a Bioenergetic Kiadó Kft.

Felelős kiadó: Schneider Gábor

ISBN 978-963-291-713-9

© Fordította: Szász Andrea

Főszerkesztő: Kajtár-Schneider Krisztina

Felelős szerkesztő: Klimó Petra

Borítóterv: Vancsura Olga

Minden jog fenntartva. E mű bármely részének bármilyen módon való másolása,
sokszorosítása, közzététele csak a kiadó írásbeli engedélyével történhet.

Tartalomjegyzék

Bevezetés

A küzdelmeink valójában ugródeszkák

Túlélés a fizikai síkon

Az ételeink és az étkezéseink

Fizikai erőnléti szintünk

Továbbiak

Túlélés a mentális és a spirituális síkon

Engedd el a versengési kényszert!

A dolgok újratanulásának szükségessége

Engedd el mindazt, ami nem válik a hasznodra

Engedd el a harag fenntartásának igényét!

Engedd el az igényt, hogy mindig neked legyen igazad

A hiedelmeink formálják a valóságunkat

A hiedelmeink elszigetelnek, és a korlátok elfogadását jelentik

Engedd el az igényt, hogy különleges vagy

Engedd el azt a szokást, hogy bezárkózol

Az érzelmek és az érzések közötti különbség

A leleményesség és annak ellentéte: a hiány

Engedd el az igényedet a halogatásra!

Engedd el a kifogásaidat!

Engedd el az ismeretlentől való félelmet!

Engedd el a késztetést, hogy butának és tehetetlennek mutasd magad

Engedd el az igényt mások manipulálására!

Engedd el a komfortzónádat!

Engedd el a jogfosztottság és az áldozattá válás elfogadását!

Engedd el a szégyent!

Engedd el a nagyságtól való félelmet, és vállald fel a személyes fejlődést!

Az új korszak kapcsolatai

Ismétlő vagy, vagy teremtő?

Mi is valójában az egó?

Ebben az univerzumban minden energia, amely más-más frekvencián rezeg

Miért érzik magukat mostanában olyan sokan annyira furcsán, és miért van annyi különös tünetük?

Ez azt jelenti, hogy közeleg a pólusváltás?

A hamis fény csapdája

Miről szól valójában a mesterséges intelligencia?

Reményteli zárszó

A szerzőről

Amerikai honlap és források

Magyar honlap és források

Bevezetés

A világhoz való viszonyulásunk és életvitelünk gyorsan változik. Mostanra a visszájára fordult sok minden, amit korábban tudottnak feltéteztünk.

Legtöbbünk gyakran megkérdőjelezi, hogy mi igaz és mi nem. Elgondolkodunk a körülöttünk zajló történéseken, és azon tűnődünk, hogyan adhatunk értelmet ennek a kialakulóban lévő, új valóságnak. A célom megmutatni, hogyan lehet felülemelkedni a jelenlegi „valóságon”.

Ez a könyv közvetlenül a lényegre kíván rávilágítani. Számos fontos és aktuális kérdéssel foglalkozik anélkül, hogy zavarba ejtően mélyre merülne az egyes témákban. Így az olvasó megszerezheti azt az áttekintést és tisztánlátást, amelyre nagy szükség lesz az új korszakban.

Feltetted már magadnak ezeket a kérdéseket?

Mi történik, és ki kicsoda?

Kinek hihetek, és ki az, aki nem az igazság oldalán áll?

Ha ez a helyzet, miért van így? És valójában mi az igazság?

Miért ismétlődnek ezek a negatív helyzetek az életemben?

Ki vagyok én, és mit keresek itt?

Miért érzem a frusztráció, a félelmek és az aggodalmak, sőt a harag hullámait, miközben élem az életem?

Miért nem értettem meg a dolgokat korábban?

Mi a csoda zajlik ebben a világban?

Miért érzem magam mostanában olyan furcsán, miért vagyok gyakran kimerült?

Miért betegszenek meg egyszerre ilyen sokan?

Mi ez a káosz a világban?

Azért írtam meg ezt a rövid könyvet, hogy megválaszoljam ezeket a kérdéseket, és jó néhány továbbit is. Szeretnék rávilágítani arra, ami következik; szeretnék lehetőséget adni neked, hogy együtt növekedj az új világgal. Szeretnék segíteni megtalálni az utat, amelyen egy széteső és elavult világból elindulhatsz egy új és ígéretes jövő felé.

Ígéretes, ha hajlandó vagy átadni magad neki, és túllépni a korlátaidon, de nem annyira biztató azok számára, akik úgy döntenek, hogy egy helyben topognak ott, ahol vannak, és elutasítják a változásokat.

Ennek az eljövendő új világnak az alapja a jóindulat, a kedvesség, a gyógyulás, az összefogás és az isteni ajándékaink megosztása egymással. Őszintén elmondom neked azokat az igazságokat, amelyeket megtanultam; némelyiket sok évvel ezelőtt, de tudnod kell, hogy az „igazság” képlékeny.

Ez alatt azt értem, hogy az igazság a személyes fejlődési szintedtől függően változik. Erre számos példát hozok a könyv oldalain. A személyes fejlődésed nagyban függ attól, hogy hajlandó vagy-e elfogadni a változásokat, és hogyan fogadod az új információkat, amelyek nehezen értelmezhetők vagy ellentmondásosak is lehetnek.

Tehát, ha békében akarsz élni és segíteni másoknak (vagyis szívközpontú életet szeretnél), bőséget és jólétet teremteni, akkor ez a változás hasznodra fog válni – ha összhangban állsz az új világ értékeivel.

Ez az átmenet időt vesz igénybe, de felgyorsíthatjuk, ha elfogadjuk a változásokat, és nem próbálunk meg küzdeni ellenük. Mindannyiunk számára szokatlan élmény lesz, hiszen olyan sokáig éltünk félelemben, aggodalomban, bizalmatlanságban és elszigeteltségben!

Másrészt azonban ez a csodálatos időszak újra felébreszti bennünk az újrakezdés szellemét. Bizonyos változásokat könnyű lesz elfogadni, de jó néhányat nehéz lesz kezelni. Mindazonáltal megvalósíthatóak, és nagy szükség van rájuk.

Sokkal könnyebben megvalósíthatjuk ezeket a változásokat, ha megengedjük magunknak, hogy megszabaduljunk a régi mintáinktól; testileg és lelkileg erősebbé válunk; elengedjük azokat az emlékeket, amelyek már nem szolgálnak bennünket; semlegesítjük és töröljük a frusztráló tapasztalatainkat; a dolgok felszíne alá tekintünk, és egy nagyobb igazsággal foglalkozunk, és végre egységként kapcsolódunk össze ahelyett, hogy elszigetelten gondolkodnánk és élnénk.

A könyv fejezeteiben számos példát olvashatsz, amelyek megkönnyítik ezt a változást, és az életedet is könnyebbé teszik. Megmutatom, milyen csapdákba estünk a múltban, és hogyan szabadulhatunk ki ezekből.

Elmondom, mit és miért kell elengedni, mivel a régi cselekvési és gondolkodási minták már nem működnek. De még mindig tudattalanul is ragaszkodunk a régi és berozsdásodott szokásokhoz, pedig ezeket is el kell engednünk!

Megmutatom, hol volt igazunk, és hol voltak vakfoltjaink; milyen hibákat ismételtünk emiatt, miközben nem tudtuk, miért.

Bemutatom, hogyan lépjünk a félelem és az alacsony szintű túlélési stratégiák állóvizéből a gyarapodás és a jólét felé vezető útra, függetlenül attól, amilyennek a külvilág jelenleg tűnik. Megmutatom, hogyan segíthetek neked megváltoztatni a súlypontjaidat és az irányodat, hogy meglásd a fényt, és eljuss oda, ahová el akarsz érni. Elmagyarázom, miért te magad vagy az életed teremtője.

A küzdelmeink valójában ugródeszkák

Szeretnék néhány szót szólni a személyes filozófiámról és arról, hogy miért teszem, amit teszek.

Nagy együttérzéssel viseltetek az emberiség iránt, de be kell vallanom, hogy miközben mély átalakuláson mentem keresztül, és sorra lebontottam a rétegeimet, sokszor csalódást és kiábrándultságot is megéltem az emberiséggel kapcsolatban.

Küldetésemnek érzem, hogy segítsek a hozzám fordulóknak kilépni az önpusztító mintákból és elsajátítani egy magasabb szintű gondolkodásmódot, ami egy jobb életmódhoz vezet. Azért vagyok itt, hogy bebizonyítsam: le tudod bontani a szívedet körülvevő falakat, így újra korlátozások nélkül szerethetsz, és bízhatsz az életben, valamint önmagadban.

Rendkívül sok belső korlátozás, bizalmi és biztonsági problémakör terheli az emberiséget, és ezek a korlátozások akadályozzák a gyógyulásunk és a kollektív gyarapodásunk képességét. Most a két legfontosabb téma a gyógyulás és a korlátozások felszámolása, amellyel valamennyiünknek foglalkoznunk kell!

Néhányan közületek talán már ismernek. A nevem Szentes Róbert, transzformációs mestertréner, spirituális vezető és a legmodernebb spirituális elvek és sikerstratégiák oktatója vagyok. Tanácsadói munkámmal segítek a hozzám fordulóknak ismét kapcsolatba lépni a spirituális gyökereikkel, véget vetni az önfejlesztéssel kapcsolatos küzdelmeiknek, megvalósítani az életcéljukat, valamint elérni a vágyott pénzügyi szabadságot és a bőséget.

Mélyen legbelül mindannyian ugyanazt akarjuk: egészséges, életerős testet, tartalmas és termékeny barátságokat, szeretetteljes kapcsolatokat, sok pénzt a bankban, és hiteles, boldog, hasznos és kreatív életet élni, miközben a saját utunkat járjuk.

A legtöbbek szerint ez teljesen irreálisan hangzik, pedig bárki számára valóság lehetne, ha megengedné magának, hogy rendet tegyen „a lelke háza táján”, és ne akadályozza önmagát a továbbhaladásban!

Szinte mindenki küzd valamilyen mértékben a fenti területek valamelyikével – de sokszor nehéz helyesen értelmezni a szembejövő kihívásokat. Pedig nemcsak lehetséges elérni ezeket a vágyott, optimális körülményeket, hanem pontosan ez az, amiért idejöttünk: hogy összekapcsoljuk a spirituális természetünket az anyaggal (anyagi javakkal), és gyarapodjunk.

Jogosan teszed fel a kérdést: Mi akadályoz meg ebben bennünket?

Mindannyiunkban számos történet él a sérelmekről, az elhagyatottság visszatérő érzéséről; önmaga értéktelenségérzésének ezernyi rétegéről; a traumatikus élményekről, amelyeken keresztülmentünk; a szeretet keresésének kimerítő keresztes hadjáratáról, és arról, hogy megpróbáljuk kideríteni, kik vagyunk valójában a lényünk mélyén, és miért vagyunk itt.

Jómagam is végigéltem számos traumát, gyászt és frusztrációt, többszörös válást, kritikus egészségi állapotot, jó néhány megpróbáltatást és küzdelmet; a lista hosszan folytatható.

Számtalan nehézséggel szembesültem, de egy ponton megtanultam valamit, ami akkor hatalmas felismerést jelentett. Először nem volt könnyű elfogadni, de amikor sikerült, óriási áttörésnek éreztem.

Minél nehezebbek a küzdelmeink,
annál fontosabb az életcélunk!

Ó, milyen szépen hangzik, mondhatod most, de tedd fel magadnak a kérdést:

Amikor ezt olvasod, érzed, hogy valamiképp összekapcsolódsz ezzel a gondolattal?

Megjelenik egy új gondolat, amely benned összekapcsolódik valami nagyobbal, valami mélyebbel?

Megkönnyebbült sóhajjal tölt el ez a felismerés? Érzékelsz benne egy új tudatossági szintet és egy új életszemléletet?

A traumák, a gyász, a sérülések és a fájdalom voltak az én ugródeszkáim és leckéim, amelyeket nem kerülhettem el. Kemény leckék, az biztos, de meg kellett tapasztalnom őket, mert ez volt az egyetlen módja annak, hogy lássam és megértsem az ilyen megnyilvánulások természetét, és megtaláljam a kiutat.

Ezek a történetek segítettek abban, hogy megszilárdítsam a jellememet, és az út során szembesüljek a gyengeségeimmel és a hiányosságaimmal is. E tapasztalatok nélkül tovább éldegéltem volna boldog tudatlanságban, homokba dugva a fejemet.

Te is hasonlóan látod a múltbeli és jelenlegi küzdelmeidet? Felismered, hogy valójában ugródeszkák? Olyan gyakorlatoknak tekinted őket, amelyeknek az a célja, hogy erősítsék a jellemedet?

Vagy még mindig másokat hibáztatsz, másokra neheztelsz, mert látszólag rosszul bántak veled?

Hogyan emlékszel vissza a történeteidre? Milyen jellemvonásokat kell elengedned ahhoz, hogy jól érezd magad, és összhangban legyél a legbensőbb lényeddel?

Ahhoz, hogy átalakítsuk a sérelmeket, és többé ne a világot okoljuk a negatív történésekért, fontos, hogy folytassuk a munkát önmagunkon, és fejlődjünk!

Ha belekezdünk ebbe, rétegről rétegre feltárul előttünk a teljes kép, és világossá válik előttünk az út és az irány! Megértjük, miért történtek a dolgok úgy, ahogy történtek, és felismerjük a rejtett összefüggéseket. Ez sokkal könnyebbé tesz mindent; a megértés gyógyuláshoz vezet, elengedhetjük a fájdalmainkat, és megkezdődhet a felemelkedés.

Ezzel szemben, ha nem dolgozunk önmagunkon és nem fejlődünk, ugyanazt a történetet éljük meg újra és újra, akárcsak az Idétlen időkig című filmben!

Ezen a ponton rekednek meg a legtöbben, ezért tapasztalunk meg olyan sok zavarodottságot, annyi fájdalmat.

Éveket töltöttem azzal, hogy megtudjam, milyen bennem rekedt gondolatok és érzelmek okozzák a problémáimat.

Néha úgy éreztem, hogy ezek az évek évtizedekig tartanak. De kitartással és akaraterővel sikerült megfejtenem „a fenevad természetét”. Megbirkóztam az ismétlődő traumáimmal, a szívfájdalmaimmal, a sérelmes történeteimmel és a fájdalmas emlékeimmel.

Személyes tapasztalataim és több ezer kliensem sikertörténete a világ minden tájáról őszinte tiszteletet váltott ki belőlem a bennünk működő gyógyító erők iránt.

De azt is megtanultam, hogy ezek a traumák nem fognak maguktól átalakulni – tudatos erőfeszítéseket kellett tennem, hogy feldolgozzam őket, és csak ezután tudtam felülemelkedni a fájdalmon, és egy új történetet alkotni, amely valóban tetszett.

Az igazi gyógyulás akkor adatott meg nekem, amikor megváltoztattam a szokásaimat, a fizikai környezetemet, a gondolkodásmódomat és a gondolkodási mintáimat.